În cazul poliței de asigurare obligatorie pentru mașini (RCA), transportatorii au cerut Executivului, încă de anul trecut, să nu aplice această măsură, ci să impună calcule corecte și o mai bună supraveghere a pieței de asigurări, arătând că prețurile polițelor oricum au crescut și în timpul plafonării, iar măsura nu face decât să elimine concurența de pe piață, lăsând doar "rechinii" care vor deține monopol și vor stabili prețuri majorate nejustificat, după bunul lor plac. Alt pericol este cel al falimentelor asigurătorilor, pe care le plătim toți. Falimentele răsunătoare ale marilor asigurători au dus la destabilizarea pieței și au creat găuri de milioane de euro la bugetul statului, iar situația s-ar putea repeta, chiar din cauza actualei prelungiri a plafonării.
Transportatorii s-au întâlnit, marți seară, cu ministrul Finanțelor, Marcel Boloș, la o consultare pentru prelungirea plafonării tarifelor RCA, propusă de Guvern. Deși partenerii de dialog social nu au fost de acord cu propunerea ministrului și au adus mai multe argumente bazate pe calcule economice, Marcel Boloș "a furat startul" și a anunțat pe pagina lui de Facebook ce măsură va lua.
"Am publicat în transparenţă o propunere de prelungire a plafonării tarifelor RCA până la 30 iunie 2024. Asta pentru că la 31 martie expiră prelungirea adoptată la finalul lui 2023, când am propus să fie păstrate ca preţuri de referinţă pentru poliţele RCA valorile din 28 februarie 2023, fiind permisă o ajustare a poliţelor de 6,8% (echivalentul ratei prognozate a inflaţiei). Este o soluţie temporară, în contextul în care există încă probleme nerezolvate în piaţa asigurărilor auto, care se traduc printr-o piaţa caracterizată de un dezechilibru între cerere şi ofertă", a scris ministrul pe rețeaua de socializare.
Măsură populistă, cu efecte negative
Confederația Operatorilor și Transportatorilor Autorizați din România (C.O.T.A.R.) susține că prelungirea plafonării este o păcăleală, o măsură populistă luată de Guvern doar pentru că urmează alegerile și populația trebuie să vadă că miniștrii își dau interesul pentru binele cetățenilor, dar calculele economice arată că situația e cu totul alta.
"E nevoie de un calcul corect al prețului RCA. Am transmis domnului ministru Boloș punctul nostru de vedere privind prelungirea plafonării tarifelor RCA la prețurile practicate de fiecare asigurător în martie 2023. Ne opunem ferm oricăror măsuri care vor adânci problemele existente în piața asigurărilor de răspundere civilă auto din România. Așa-zisa plafonare va da ocazia unor jucători din piața de asigurări să justifice un viitor faliment care va fi plătit tot de către asigurați, ca și precedentele. Deși pare un ajutor oferit românilor, de fapt, o asemenea măsură nu creează niciun beneficiu real consumatorilor de asigurări din România, lucru care a fost evident în perioada în care a fost aplicabilă așa-zisa plafonare, când tarifele RCA practicate de asigurători au crescut cu zeci de procente față de tarifele anterioare", spune Vasile Ștefănescu, președintele COTAR.
ASF doar a constatat falimentele și creșterile prețurilor
Transportatorii amintesc și faptul că în ultimii ani Autoritatea de Supraveghere Financiară (ASF) nu a făcut altceva decât să constate atât falimentele de pe piața de asigurări, cât și creșterile nejustificate ale tarifelor, ceea ce se va întâmpla și în următoarea perioadă, dacă se procedează în același fel.
"La sfârșitul lunii ianuarie, asigurătorii au găsit modalitatea de a se apropia cât de cât de valoarea tarifului de referință, la autovehiculele peste 16 t, umblând la cifrele din faimoasa formulă de calcul. Astfel, în loc să mai plătim la B1-B8 tarife de 15.000-17.000 lei, se achită în jur de 9.500 lei. Din martie anul trecut, până în februarie anul aceasta, deși a existat hotărârea de guvern pentru plafonare, asigurătorii au încasat de la noi acele sume fabuloase, iar la persoane fizice, în perioada de plafonare au crescut tarifele cu 8-10%", arată COTAR.
Creșterea concurenței e o soluție
Transportatorii mai spun că prioritatea este acum pentru ASF să identifice soluții care să încurajeze intrarea unor noi jucători serioși pe segmentul asigurărilor RCA, deoarece creșterea concurenței pe această piață e cea mai bună măsură pentru a ține prețurile sub control, în beneficiul consumatorilor.
Nici anul trecut, în luna decembrie, când Guvernul a luat prima dată măsura prelungirii plafonării tarifelor RCA, transportatorii nu au fost de acord cu măsura, cerând măsuri pentru tarife corecte, la valoarea tarifelor de referință, cu respectarea principiilor de bonus-malus.
"Ne dorim cu toții stabilitate și predictibilitate, într-o piață care a fost afectată de falimente răsunătoare, falimente care tot din motive populiste, greșit înțelese, nu au fost împiedicate la timp. Este timpul să prioritizăm adoptarea unor soluții inteligente și eficiente, care să protejeze în mod adecvat drepturile și buzunarele șoferilor români și consumatorilor de asigurări", mai spun transportatorii de la COTAR, solicitând Guvernului să respingă propunerea de prelungire a plafonării tarifelor RCA pe piața locală, dacă nu se face la tariful de referință afișat de ASF.
Celelalte propuneri sunt respinse de Biroul Asigurătorilor
Cu aceleași solicitări s-au dus la negocierile cu ASF din luna ianuarie 2024 membrii COTAR și UNTRR (Uniunea Națională a Transportatorilor Rutieri din România), cerând ca pentru camioanele de peste 16 tone să se aplice tariful de referință din luna august a anului trecut - care este de 8.600 de lei -, tarif care include frecvența daunelor și marja de profit de 5%, în condițiile în care de anul acesta el va crește cu 369 de lei. Ofertele de pe piață variau între 12.000 și 15.000 de lei. Negocierile au fost însă un eșec, pentru că Biroul Asigurătorilor de Autovehicule din România (BAAR) se opune modificării formulei de calcul a tarifelor, iar astfel, singura soluție a Ministerul Finanțelor rămâne plafonarea, deși în practică s-a văzut că e ineficientă.